**绍兴清廉古诗选萃**

远古·舜 南风歌

汉·无名氏 越谣歌（车笠交）

汉·无名氏 会稽民为张霸语

晋·无名氏 会稽民为徐弘歌

晋·王羲之 鼓山题辞

晋·王玄之 兰亭诗

晋·孙绰 秋日

晋·许询 松菊诗

晋·支遁 咏怀诗

晋·戴逵 松竹赞

南朝·谢灵运 过始宁墅诗

南朝·谢灵运 石壁精舍还湖中作

南朝·孔稚圭 游太平山

南朝·孔稚圭 酬张长史诗

隋·虞世南 蝉

唐·司马承祯 洗心

唐·许景先 若耶春意

唐·贺知章 采莲曲

唐·贺知章 咏柳

唐·贺知章 回乡偶书（二首）

唐·孟浩然 与崔二十一游镜湖寄包贺二公

唐·孟浩然 题大禹寺义公禅房

唐·孟浩然 耶溪泛舟

唐·王昌龄 越女

唐·王昌龄 送欧阳会稽之任

唐·李白 别储邕之剡中

唐·李白 梦游天姥吟留别

唐·杜甫 壮游

唐·崔颢 舟行入剡

唐·刘长卿 送荀八过山阴旧县兼寄剡中诸官

唐·皇甫冉 秋夜宿严维宅

唐·钱起 山斋读书寄时校书杜叟

唐·灵一 云门泉

唐·朱放 剡溪行却寄新别者

唐·秦系 晚秋拾遗朱放访山居

唐·秦系 山中崔大夫有书相问

唐·司空曙 闲居寄苗发

唐·李端 宿兴善寺后堂池

唐·李端 送诸暨裴少府

唐·皎然 饮茶歌诮崔石使君

唐·陆羽 歌

唐·孟郊 越中山水

唐·杨巨源 奉酬端公春雪见寄

唐·权德舆 送上虞丞

唐·李绅 若耶溪

唐·李绅 禹庙

唐·刘禹锡 送曹璩归越中旧隐诗

唐·刘禹锡 送元简上人适越

唐·白居易 酬微之夸镜湖

唐·白居易 泛春池

唐·元稹 游云门

唐·牟融 题竹

唐·姚合 送朱庆馀越州归觐

唐·贾岛 夕思

唐·李德裕 剡桂

唐·朱庆馀 啄木儿

唐·朱庆馀 早梅

唐·高骈 筇竹杖寄僧

唐·方干 上郑员外

唐·方干 李侍御上虞别业

唐·方干 牡丹

唐·陈端 以剡笺赠陈待诏

唐·吴融 山居喜友人相访

唐·齐己 荆门勉怀寄道林寺诸友

唐·李观象 纸帐

宋·赵湘 剡中唐郎中所居

宋·陈尧佐 题上虞兰芎山

宋·林逋 送越倅杨屯田赴阙

宋·石待旦 和史纶游沃洲

宋·范仲淹 题翠峰院

宋·范仲淹 清风谣

宋·晏殊 留题越州石氏山斋

宋·刘述 五泄山

宋·赵抃 次韵程给事谒禹庙

宋·曾巩 忆越中梅

宋·石牧之 题仰孝子适堂

宋·王元肃 送石深之归沃洲诗

宋·王藻 吊义塾诗

宋·范钺 送罗正之年兄出使二浙

宋·丁执礼 送程给事知越州

宋·王安石 寄丁中允

宋·曾孝宗 送越帅程公辟

宋·韦骧 又和简夫闲居

宋·华镇 放马涧

宋·释显忠 石缝梅

宋·石公弼 题北山松轩

宋·石公揆 呈给事中吕金

宋·石公揆 浩轩书怀

宋·卢天骥 游南岩山

宋·李光 东山

宋·王铚 剡溪月下泛舟

宋·赵鼎 自越趋明上虞道中和季申梅

宋·曾几 陆务观题云门草堂

宋·石延庆 题鉴轩诗

宋·王十朋 关岭遇雪

宋·王十朋 东园小阁丹粉一新昌龄有诗次韵

宋·王十朋 清白泉

宋·王十朋 清白堂

宋·王十朋 范文正公祠堂诗

宋·喻良能 题钱清江

宋·陆游 落梅

宋·陆游 游山西村

宋·陆游 病起书怀

宋·陆游 书室名可斋或问其义作诗告之

宋·陆游 卜算子·咏梅

宋·杨万里 宿梁总之宅

宋·石墪 章安祥符寺御坐

宋·石斗文 答朱元晦

宋·朱熹 观书有感

宋·朱熹 石子重兄示诗留别次韵为谢

宋·吕声之 和王子宽韵

宋·吕声之 题陈岩庵寄诸兄弟

宋·王阮 [曹娥庙](https://sou-yun.cn/Query.aspx?type=poem1&id=71531" \t "https://sou-yun.cn/_blank)

宋·楼钥 送孙子祥赴新昌主簿

宋·楼钥 石通直挽词

宋·黄度 隆荫堂

宋·石宗万 呈詹居中在东都

宋·苏泂 书紫芝卷后

宋·苏泂 梅花

宋·苏泂 得句

宋·岳珂 奉礼帖赞

宋·刘克庄 送薛明府

宋·张侃 范园

宋·赵昀 赐新昌王祖洽致仕诗

宋·释文珦 冯深居宰会稽

宋·陈著 寿王修斋枢密（名爚）

宋·陈著 元夕风雨

宋·陈著 嵊县次韵赵主簿

宋·俞浙 题剡西赵氏重修谱序复缀铭诗

宋·姚勉 题廉泉

宋·姚勉 雪后同友人观梅

宋·刘黻 六友诗（六首）

宋·宋无 送陈衡中之越

元·许谦 送诸暨俞州判

元·潘音 反北山嘲

元·董龙孙 自题诗

元·董钜 陶趣公自题诗

元·王冕 听雪轩

元·王冕 墨梅

元·王冕 素梅

元·杨维桢 湖上感事

元·杨维桢 法吏

元·宋褧 赠僧别传

元·钱宰 宅德民双竹

元·凌云翰 为安道题墨竹

元·张昱 送蔡孝廉回侍母

明·胡奎 上虞太守

明·吕升 中秋

明·章廷瑞 赠温如杨公

明·宋濂 挽尚书杨和如公

明·吕不用 松云丘壑吟

明·佚名 清风岭

明·吴与弼 胡贰令索诗题尊府方伯公一曲轩

明·魏骥 咏松花石（二首）

明·魏骥 寄新昌吕教授

明·甄完 忆丽泽杨夫子

明·甄圭 抵京报名入诗

明·梁炬 赠给事中杨公

明·周敬之 赠都宪仲子杨声洪还绍兴

明·杨声鸣 赋得烟山寄潘鲁

明·潘祯 怀砚友杨君却庵诗

明·庄昶 一乐堂为何都宪作

明·吕光洵 竹轩诗

明·王阳明 忆鉴湖友

明·徐渭 题兰竹

明·徐渭 王元章倒枝梅画

明·戚继光 关岭寺有感

明·王公亮 咏遗迹·石松

明·袁宏道 山阴道

明·王思任 谢鹤

明·佚名 绍兴民为汤绍恩歌

明·张岱 蝶恋花·清泉沁月

清·许汝霖 题沃洲

清·毛奇龄 越州太守行为许使君夫子作

清·查慎行 赠绍兴太守王宪尹

清·全祖望 杜守调任越中

清·弘历 题一钱太守诗

清·王端履 题赠张邦栋《剡溪送别图》

清·涂日燿 濯缨亭赋诗

清·潘祯 怀砚友杨君却庵诗

清·姚燮 过诸暨姚公步谒宗祠祖墓

清·洪繻 过钱清江即事

清·秋瑾 梅

清·秋瑾 咏琴志感

民国·潘士模 明杨恭惠甄方伯金岩义塾诗

民国·蔡元培 题郑曼青所绘《牡丹翠柏》

民国·鲁迅 自嘲

民国·鲁迅 自题小像

民国·鲁迅 莲蓬人

当代·毛泽东 七绝·纪念鲁迅八十寿辰

当代·周恩来 无题（二首）

当代·启功 奉题唐诗之路诗一首

附

晋·王羲之 兰亭集序

宋·范仲淹 清白堂记

**远古·舜**

**南风歌**

南风之薰兮，可以解吾民之愠兮。

南风之时兮，可以阜吾民之财兮。

**汉·无名氏**

**越谣歌·车笠交**

君乘车，我戴笠，他日相逢下车揖。

君担簦，我跨马，他日相逢为君下。

**汉·无名氏**

**会稽民为张霸语**

城上乌，哺父母。府中诸吏皆孝友。

弃我戟，捐我矛。盗贼尽，吏皆休。

**晋·无名氏**

**会稽民为徐弘歌**

徐圣通，政无双。平刑罚，奸宄空。

**晋·王羲之**

**鼓山题辞**

粤若吾先，琅琊肇址。临沂孝弟，郡公燮理。

轩冕盈朝，会稽内史。兰亭适趣，祓除上巳。

致政金庭，南明别墅。光鼓西涯，剡邑东鄙。

绝巘周垂，崇冈顿起。鼓宏对旗，巅夷若砥。

其地可锄，有药堪饵。奚翅沃洲，岂让天姥。

纯庵紫芝，爰居乐土。文坛武墠，鹅池墨沚。

留侯赤松，明哲可许。诗赋英发，簪盖良士。

眺望楼迟，思惟窃取。仲尼成仁，朝闻夕死。

孟轲传道，无有乎尔。厥赋惟均，为之亦是。

世远人非，知谁遁此。右军镌石，鼓山同峙。

大晋升平四年岁次庚申三月三日 致仕会稽内史王羲之志石

**晋·王玄之**

**[兰亭诗](https://sou-yun.cn/Query.aspx?type=poem1&id=489078" \t "https://sou-yun.cn/_blank)**

松竹挺岩崖，幽涧激清流。消散肆情志，酣畅豁滞忧。

**晋·孙绰**

**秋日**

萧瑟仲秋月，飂戾风云高。山居感时变，远客兴长谣。

疏林积凉风，虚岫结凝霄。湛露洒庭林，密叶辞荣条。

抚菌悲先洛，攀松羡后凋。垂纶在林野，交情远市朝。

澹然古怀心，濠上岂伊遥。

**晋·许询**

**松菊诗**

青松凝素髓，秋菊落芳英。

**晋·支遁**

**咏怀诗**

闲邪托静室，寂寥虚且真。逸想流岩阿，朦胧望幽人。

慨矣玄风济，皎皎离染纯。时无问道睡，行歌将何因。

灵溪无惊浪，四岳无埃尘。余将游其嵎，解驾辍飞轮。

芳泉代甘醴，山果兼时珍。修林畅轻迹，石宇庇微身。

崇虚习本照，损无归昔神。暧暧烦情故，零零冲气新。

近非域中客，远非世外臣。憺怕为无德，孤哉自有邻。

**晋·戴逵**

**松竹赞**

猗欤松竹！独蔚山皋。肃肃修竿，森森长条。

**南朝·谢灵运**

**过始宁墅诗**

束发怀耿介，逐物遂推迁。违志似如昨，二纪及兹年。

缁磷谢清旷，疲薾惭贞坚。拙疾相倚薄，还得静者便。

剖竹守沧海，枉帆过旧山。山行穷登顿，水涉尽洄沿。

岩峭岭稠叠，洲萦渚连绵。白云抱幽石，绿筱媚清涟。

葺宇临回江，筑观基曾巅。挥手告乡曲，三载期归旋。

且为树枌槚，无令孤愿言。

**石壁精舍还湖中作**

昏旦变气候，山水含清晖。清晖能娱人，游子憺忘归。

出谷日尚早，入舟阳已微。林壑敛暝色，云霞收夕霏。

芰荷迭映蔚，蒲稗相因依。披拂趋南径，愉悦偃东扉。

虑澹物自轻，意惬理无违。寄言摄生客，试用此道推。

**南朝·孔稚圭**

**游太平山**

访逸追幽踪，寻奇赴远辙。制芰度飞泉，援萝上危岖。

万壑左右奔，千峰表里绝。曲栈临风听，歌檐倚云穴。

石险天貌分，林交日容缺。阴涧落春荣，寒岩留夏雪。

昔闻尚平心，今见幽人节。志入青松高，情投白云洁。

泛酒乘月还，闲谈待霞灭。接赏聊淹留，方今桂枝发。

**酬张长史诗**

同贫清风馆，共素白云室。

**隋·虞世南**

**蝉**

垂緌饮清露，流响出疏桐。居高声自远，非是藉秋风。

**唐·司马承祯**

**洗心**

不践名利道，始觉尘土腥。不味稻粱食，始觉精神清。

罗浮奔走外，日月无短明。山瘦松亦劲，鹤老飞更轻。

逍遥此中客，翠发皆长生。草木多古色，鸡犬无新声。

君有出俗志，不贪英雄名。傲然脱冠带，改换人间情。

去矣丹霄路，向晓云冥冥。

**唐·贺知章**

**采莲曲**

稽山罢雾郁嵯峨，镜水无风也自波。莫言春度芳菲尽，别有中流采芰荷。

**咏柳**

碧玉妆成一树高，万条垂下绿丝绦。不知细叶谁裁出，二月春风似剪刀。

**回乡偶书**

少小离家老大回，乡音无改鬓毛衰。儿童相见不相识，笑问客从何处来。

离别家乡岁月多，近来人事半消磨。惟有门前镜湖水，春风不改旧时波。

**[唐·孟浩然](https://sou-yun.cn/javascript: ShowPoemAuthorProfile(13993, "%E5%94%90", "%E5%AD%9F%E6%B5%A9%E7%84%B6", "poem_title_36514"))**

**与崔二十一游镜湖寄包贺二公**

试览镜湖物，中流到底清。不知鲈鱼味，但识鸥鸟情。

帆得樵风送，春逢谷雨晴。将探夏禹穴，稍背越王城。

府掾有包子，文章推贺生。沧浪醉后唱，因此寄同声。

**[题大禹寺义公禅房](https://sou-yun.cn/Query.aspx?type=poem1&id=36467" \t "https://sou-yun.cn/_blank)**

义公习禅处，结构依空林。户外一峰秀，阶前群壑深。

夕阳连雨足，空翠落庭阴。看取莲花净，应知不染心。

**耶溪泛舟**

落景余清辉，轻桡弄溪渚。泓澄爱水物，临泛何容与。

白首垂钓翁，新妆浣纱女。相看似相识，脉脉不得语。

**[唐·王昌龄](https://sou-yun.cn/javascript: ShowPoemAuthorProfile(18440, "%E5%94%90", "%E7%8E%8B%E6%98%8C%E9%BE%84", "poem_title_8728"))**

**越女**

越女作桂舟，还将桂为楫。湖上水渺漫，清江初可涉。

摘取芙蓉花，莫摘芙蓉叶。将归问夫婿，颜色何如妾。

**送欧阳会稽之任**

怀禄贵心赏，东流山水长。官移会稽郡，地迩上虞乡。

缓带屏纷杂，渔舟临讼堂。逶迤回溪趣，猿啸飞鸟行。

万室霁朝雨，千峰迎夕阳。辉辉远洲映，暧暧澄湖光。

白发有高士，青春期上皇。应须枉车歇，为我访荷裳。

**唐·李白**

**别储邕之剡中**

借问剡中道，东南指越乡。舟从广陵去，水入会稽长。

竹色溪下绿，荷花镜里香。辞君向天姥，拂石卧秋霜。

**梦游天姥吟留别**

海客谈瀛洲，烟涛微茫信难求。越人语天姥，云霞明灭或可睹。

天姥连天向天横，势拔五岳掩赤城。天台四万八千丈，对此欲倒东南倾。

我欲因之梦吴越，一夜飞度镜湖月。湖月照我影，送我至剡溪。

谢公宿处今尚在，渌水荡漾清猿啼。脚著谢公屐，身登青云梯。

半壁见海日，空中闻天鸡。千岩万转路不定，迷花倚石忽已暝。

熊咆龙吟殷岩泉，栗深林兮惊层巅。云青青兮欲雨，水澹澹兮生烟。

列缺霹雳，丘峦崩摧。洞天石扉，訇然中开。

青冥浩荡不见底，日月照耀金银台。霓为衣兮风为马，云之君兮纷纷而来下。

虎鼓瑟兮鸾回车，仙之人兮列如麻。忽魂悸以魄动，恍惊起而长嗟。

惟觉时之枕席，失向来之烟霞。世间行乐亦如此，古来万事东流水。

别君去时何时还？且放白鹿青崖间，须行即骑访名山。

安能摧眉折腰事权贵，使我不得开心颜！

**唐·杜甫**

**壮游**（节选）

枕戈忆勾践，渡浙想秦皇。蒸鱼闻匕首，除道哂要章。越女天下白，鉴湖五月凉。

剡溪蕴秀异，欲罢不能忘。归帆拂天姥，中岁贡旧乡。

**唐·崔颢**

**舟行入剡**

鸣棹下东阳，回舟入剡乡。青山行不尽，绿水去何长。

地气秋仍湿，江风晚渐凉。山梅犹作雨，溪橘未知霜。

谢客文逾盛，林公未可忘。多惭越中好，流恨阅时芳。

**唐·刘长卿**

**送荀八过山阴旧县兼寄剡中诸官**

访旧山阴县，扁舟到海涯。故林嗟满岁，春草忆佳期。

晚景千峰乱，晴江一鸟迟。桂香留客处，枫暗泊舟时。

旧石曹娥篆，空山夏禹祠。剡溪多隐吏，君去道相思。

**唐·皇甫冉**

**秋夜宿严维宅**

昔闻玄度宅，门向会稽峰。君住东湖下，清风继旧踪。

秋深临水月，夜半隔山钟。世故多离别，良宵讵可逢。

**唐·钱起**

**山斋读书寄时校书杜叟**

日爱蘅茅下，闲观山海图。幽人自守朴，穷谷也名愚。

隔岭知溪雨，新泉到户枢。丛兰齐稚子，蟠木老潜夫。

记戴时过剡，游仙惯入壶。濠梁时一访，庄叟亦吾徒。

**唐·灵一**

**江行寄张舍人**

客程终日风尘苦，蓬转还家未有期。林色晓分残雪后，角声寒奏落帆时。

月高星使东看远，云破霜鸿北度迟。流荡此心难共说，千峰澄霁隔琼枝。

**唐·朱放**

**剡溪行却寄新别者**

潺湲寒溪上，自此成离别。回首望归人，移舟逢暮雪。

频行识草树，渐老伤年发。唯有白云心，为向东山月。

**唐·秦系**

**晚秋拾遗朱放访山居**

不逐时人后，终年独闭关。家中贫自乐，石上卧常闲。

坠栗添新味，寒花带老颜。侍臣当献纳，那得到空山。

**山中崔大夫有书相问**

客在烟霞里，闲闲逐狎鸥。终年常裸足，连日半蓬头。

带月乘渔艇，迎寒绽鹿裘。已于人事少，多被挂冠留。

素业堆千卷，清风至一丘。苍黄倒藜杖，伛偻睹银钩。

迹愧巢由隐，才非管乐俦。从来自多病，不是傲王侯。

**唐·司空曙**

**闲居寄苗发**

渐向浮生老，前期竟若何。独身居处静，永夜坐时多。

厌逐青林客，休吟白雪歌。支公有遗寺，重与谢安过。

**唐·李端**

**宿兴善寺后堂池**

草堂高树下，月向后池生。野客如僧静，新荷共水平。

锦鳞沉不食，绣羽乱相鸣。即事思江海，谁能万里行。

**送诸暨裴少府**

山公访嵇绍，赵武见韩侯。事去恩犹在，名成泪却流。

一官同北去，千里赴南州。才子清风后，无贻相府忧。

**唐·皎然**

**饮茶歌诮崔石使君**

越人遗我剡溪茗，采得金牙爨金鼎。素瓷雪色缥沫香，何似诸仙琼蕊浆。

一饮涤昏寐，情来朗爽满天地。再饮清我神，忽如飞雨洒轻尘。

三饮便得道，何须苦心破烦恼。此物清高世莫知，世人饮酒多自欺。

愁看毕卓瓮间夜，笑向陶潜篱下时。崔侯啜之意不已，狂歌一曲惊人耳。

孰知茶道全尔真，唯有丹丘得如此。

**唐·陆羽**

**歌**

不羡黄金罍，不羡白玉杯。不羡朝入省，不羡暮入台。

惟羡西江水，曾向金陵城下来。

**唐·孟郊**

**越中山水**

日觉耳目胜，我来山水州。蓬瀛若仿佛，田野如泛浮。

碧嶂几千绕，清泉万余流。莫穷合沓步，孰尽派别游。

越水净难污，越天阴易收。气鲜无隐物，目视远更周。

举俗媚葱蒨，连冬撷芳柔。菱湖有余翠，茗圃无荒畴。

赏异忽已远，探奇诚淹留。永言终南色，去矣销人忧。

**唐·杨巨源**

**奉酬端公春雪见寄**

造化多情状物亲，剪花铺玉万重新。闲飘上路呈丰岁，狂舞中庭学醉春。

兴逸何妨寻剡客，唱高还肯寄巴人。遥知独立芝兰阁，满眼清光压俗尘。

**唐·权德舆**

**送上虞丞**

越郡佳山水，清江接上虞。计程航一苇，试吏佐双凫。

云壑窥仙籍，风谣验地图。因寻黄绢字，为我吊曹盱。

**唐·李绅**

**[若耶溪](https://sou-yun.cn/Query.aspx?type=poem1&id=27006" \t "https://sou-yun.cn/_blank)**

岚光花影绕山阴，山转花稀到碧浔。倾国美人妖艳远，凿山良冶铸炉深。

凌波莫惜临妆面，莹锷当期出匣心。应是蛟龙长不去，若耶秋水尚沈沈。

**禹庙**

削平水土穷沧海，畚锸东南尽会稽。山拥翠屏朝玉帛，穴通金阙架云霓。

秘文镂石藏青壁，宝检封云化紫泥。清庙万年长血食，始知明德与天齐。

**唐·刘禹锡**

**送曹璩归越中旧隐诗**

行尽潇湘万里馀，少逢知已忆吾庐。数间茅屋闲临水，一盏秋灯夜读书。

地远何当随计吏，策成终自诣公车。剡中若问连州事，唯有千山画不如。

**[送元简上人适越](https://sou-yun.cn/Query.aspx?type=poem1&id=17265" \t "https://sou-yun.cn/_blank)**

孤云出岫本无依，胜境名山即是归。久向吴门游好寺，还思越水洗尘机。

浙江涛惊狮子吼，稽岭峰疑灵鹫飞。更入天台石桥去，垂珠璀璨拂三衣。

**唐·白居易**

**[酬微之夸镜湖](https://sou-yun.cn/Query.aspx?type=poem1&id=14047" \t "https://sou-yun.cn/_blank)**

我嗟身老岁方徂，君更官高兴转孤。军门郡阁曾闲否，禹穴耶溪得到无。

酒盏省陪波卷白，骰盘思共彩呼卢。一泓镜水谁能羡，自有胸中万顷湖。

**泛春池**

白苹湘渚曲，绿筱剡溪口。各在天一涯，信美非吾有。

何如此庭内，水竹交左右。霜竹百千竿，烟波六七亩。

泓澄动阶砌，澹泞映户牖。蛇皮细有纹，镜面清无垢。

主人过桥来，双童扶一叟。恐污清泠波，尘缨先抖擞。

波上一叶舟，舟中一尊酒。酒开舟不系，去去随所偶。

或绕蒲浦前，或泊桃岛后。未拨落杯花，低冲拂面柳。

半酣迷所在，倚榜兀回首。不知此何处，复是人寰否?

谁知始疏凿，几主相传受。杨家去云远，田氏将非久。

天与爱水人，终焉落吾手。

**[唐·元稹](https://sou-yun.cn/javascript: ShowPoemAuthorProfile(14615, "%E5%94%90", "%E5%85%83%E7%A8%B9", "poem_title_6378"))**

**[游云门](https://sou-yun.cn/Query.aspx?type=poem1&id=6378" \t "https://sou-yun.cn/_blank)**

遥泉滴滴度更迟，秋夜霜天入竹扉。明月自随山影去，清风长送白云归。

**[唐·牟融](https://sou-yun.cn/javascript: ShowPoemAuthorProfile(18148, "%E5%94%90", "%E7%89%9F%E8%9E%8D", "poem_title_19738"))**

**[题竹](https://sou-yun.cn/Query.aspx?type=poem1&id=19738" \t "https://sou-yun.cn/_blank)**

潇洒碧玉枝，清风追晋贤。数点渭川雨，一缕湘江烟。

不见凤皇尾，谁识珊瑚鞭。柯亭丁相遇，惊听奏钧天。

**唐·姚合**

**送朱庆馀越州归觐**

乡书落姓名，太守拜亲荣。访我波涛郡，还家雾雨城。

海山窗外近，镜水世间清。何计随君去，邻墙过此生。

**唐·贾岛**

**夕思**

秋宵已难曙，漏向二更分。我忆山水坐，虫当寂寞闻。

洞庭风落木，天姥月离云。会自东浮去，将何欲致君。

**唐·李德裕**

**剡桂**

昔闻红桂枝，独秀龙门侧。越叟遗数株，周人未尝识。

平生爱桂树，攀玩无由得。君子知我心，因之为羽翼。

岂烦嘉客誉，且就清阴息。来自天姥岑，长凝翠岚色。

芬芳世所绝，偃蹇枝渐直。琼叶润不凋，珠英粲如织。

犹疑翡翠宿，相待鹓雏食。宁止暂淹留，终当更封植。

**唐·朱庆馀**

**啄木儿**

丁丁向晚急还稀，啄遍庭槐未肯归。终日与君除蠹害，莫嫌无事不频飞。

**早梅**

天然根性异，万物尽难陪。自古承春早，严冬斗雪开。

艳寒宜雨露，香冷隔尘埃。堪把依松竹，良涂一处栽。

**唐·高骈**

**筇竹杖寄僧**

坚轻筇竹杖，一枝有九节。寄与沃洲僧，闲步青山月。

**唐·方干**

**上郑员外**

为郡至公兼至察，古今能有几多人。忧民亦似清吟苦，守节还如未达贫。

利刃从前堪切玉，澄潭到底不容尘。潜夫岂合干旌旆，甘棹渔舟下[钓纶](javascript:DisplayWord(20873);)。

**李侍御上虞别业**

满目亭台嘉木繁，燕蝉吟语不为喧。昼潮势急吞诸岛，暑雨声回露半村。

真为援毫方掩卷，常因按曲便开尊。若将明月为俦侣，应把清风遗子孙。

绣羽惊弓离果上，红鳞见饵出蒲根。寻君未要先敲竹，且棹渔舟入大门。

**牡丹**

不逢盛暑不冲寒，种子成丛用法难。醉眼若为抛去得，狂心更拟折来看。

凌霜烈火吹无艳，裛露阴霞晒不干。莫道娇红怕风雨，经时犹自未凋残。

**唐·陈端**

**以剡笺赠陈待诏**

云母光笼玉杵温，得来原自剡溪濆。清涵天姥岭头雪，润带金庭谷口云。

九万未充王内史，百番聊赠杜参军。从知醉里纵横墨，不到羊欣白练裙。

**唐·吴融**

**山居喜友人相访**

秋雨空山夜，非君上此来。高于剡溪雪，一棹到门回。

**唐·齐己**

**荆门勉怀寄道林寺诸友**

荣枯得失理昭然，谁斅离骚更问天。生下便知真梦幻，老来何必叹流年。

清风不变诗应在，明月无踪道可传。珍重匡庐沃洲主，拂衣抛却好林泉。

**唐·李观象**

**纸帐**

清悬四面剡溪霜，高卧梅花月半床。茧瓮有天春不老，瑶台无夜雪生香。

觉来虚白神光发，睡去清闲好梦长。一枕总觉尘土气，何妨留我白云乡。

**宋·赵湘**

**剡中唐郎中所居**

古柳垂溪水，当门系雪舟。开樽延白鸟，扫树带清秋。

阁上看华顶，窗中见沃洲。寻常投剌少，来即是诗流。

**宋·陈尧佐**

**题上虞兰芎山**

岩岩一峰千万寻，微茫楼阁寒云深。巡州佐吏倚栏久，泠泠天籁清尘心。

**宋·林逋**

**送越倅杨屯田赴阙**

越中分治罢，山水别来初。诗景多留石，船痕半载书。

野程江树远，公宴郡楼虚。看塞严徐召，清风满直庐。

**宋·石待旦**

**和史纶游沃洲**

灵峰锁峨峨，空门长寂寂。东晋萃群贤，荒凉存旧迹。

惟有陇头云，不改当年色。台殿势相高，巍巍侵紫极。

虚堂千尺松，寒姿标挺特。日暮天风生，鸟散林烟碧。

涧泉清冷冷，可以荡烦臆。融结本天然，胜绝非人力。

我知谁复来，还同我观昔。无烟下高岑，回首长叹息。

**宋·范仲淹**

**[题翠峰院](https://sou-yun.cn/Query.aspx?type=poem1&id=171792" \t "https://sou-yun.cn/_blank)**

翠峰高与白云闲，吾祖曾居水石间。千载家风应未坠，子孙还解爱青山。

**清风谣**

清风何处来，先此高高台。兰丛国香起，桂枝天籁回。

飘飘度清汉，浮云安在哉。万古郁结心，一旦为君开。

有客慰所思，临风久徘徊。神若游华胥，身疑立天台。

极渴饮沆瀣，大暑执琼瑰。旷如携松丘，腾上烟霞游。

熙如揖庄老，语人逍遥道。朱弦鼓其薰，可以解吾民，

沧浪比其清，可以濯吾缨。愿此阳春时，勿使飘暴生。

千灵无结愠，万卉不摧荣。庶几宋玉赋，聊广楚王情。

**宋·晏殊**

**留题越州石氏山斋**

书仙十阁壮儒宫，灵越山川宝势雄。岫柏亚香侵几席，岩花回影入帘栊。

千秋碧锁东南竹，一水清含旦暮风。文酒雅宜频燕集，谢家兰玉有新丛。

**宋·刘述**

**[五泄山](https://sou-yun.cn/Query.aspx?type=poem1&id=91574" \t "https://sou-yun.cn/_blank)**

翠屏千叠水潺潺，一簇青鸳杳霭间。惜是晚年逢此境，悔将前眼看他山。

瀑飞萝磴终难画，龙蛰岩云秪暂闲。薄宦劳人无计住，可嗟归去又尘寰。

**宋·赵抃**

**次韵程给事谒禹庙**

鉴水为功利一州，至今称颂古诸侯。渔樵早暮馀波及，耋老思贤尚涕流。

**宋·曾巩**

**忆越中梅**

浣沙亭北小山梅，兰渚移来手自栽。今日旧林冰雪地，冷香幽艳向谁开？

**宋·石牧之**

**题仰孝子适堂**

羡君高蹈喜幽居，悬席尤多长者车。落叶满阶风任扫，素檐延月景常虚。

四时催老何曾较，万虑关心亦自如。诗酒为娱应笑我，区区怀绂岂多余。

**宋·王元肃**

**送石深之归沃洲诗**

沃洲林外数峰青，归去谁知汉客星。为我寄声猿与鹤，菟裘吾亦老金庭。

**宋·王藻**

**吊义塾诗**

谁将义塾绘成图，想见弦歌盛鲁洙。石氏遗风今复振，窦郎阴骘也应如。

从交当世知名士，羞死平生狥利夫。异日青衿拜堂下，可怜不及见公仪。

**宋·范钺**

**送罗正之年兄出使二浙**

紫泥封诏出蓬莱，且指东南倚宪台。千里忽惊霜斧去，百城争望锦衣来。

浙江气象心先到，吴俗奸媮胆欲摧。天姥旧山还好在，应寻乡老一裴徊。

**宋·丁执礼**

**送程给事知越州**

晓辞龙尾下青冥，持节东南一镇并。共治蚤分天子寄，暮来今颂里民声。

吟高郢雪谁能拟，韵敌壶冰凛更清。遥想棠阴多暇日，江风吹角绕蓬瀛。

**宋·王安石**

**寄丁中允**

人生九州间，泛泛水中木。漂浮随风波，邂逅得相触。

始我与夫子，得官同一州。相逢皆偶然，情义乃绸缪。

我于人事疏，而子久矣修。磨砻以成我，德大不可酬。

乖离今六年，念子未尝休。岂不道相逢，但得顷刻留。

欣喜不满颜，长年抱离忧。古人有所思，千里驾车牛。

如何咫尺间，而不与予游。顾惜五斗米，无辜自拘囚。

念彼磊落者，心颜两惭羞。剡山碧榛榛，剡水日夜流。

山行若无巇，水浅亦可舟。使君子所善，来檄自可求。

何时得后来，待予南山头。何时有来意，待子南山头。

**宋·曾孝宗**

**送越帅程公辟**

虎符分镇浙江东，舣棹都门使旆雄。双桨徘徊枌社日，高牙摇曳剡溪风。

蓬莱阁宴公书简，贺监湖浮狱榜空。行听越民歌德政，及还青琐见旌忠。

**宋·韦骧**

**又和简夫闲居**

雨余秋气逼幽斋，时动新篇雅奏谐。不是溪山清耳目，自缘冰雪满襟怀。

荣名疣赘心都弃，世事毫毛力已排。唯有鉴湖风月近，贺公前迹可为侪。

**宋·华镇**

**放马涧**

春草茸茸涧水清，路人犹记昔时名。金羁纵后双蹄逸，想见风前蹀躞声。

**宋·释显忠**

**石缝梅**

根埋山骨几百载，但怪生物偏有私。春前受气地犹冷，雪里暗开人未知。

自将孤石比坚性，不与众木争芳姿。惆怅无言为真赏，栏干独倚觉多时。

**宋·石公弼**

**题北山松轩**

梢云阻日引清风，抱石盘根造物工。凌厉四时同一色，不知何岁植岩中。

**宋·石公揆**

**呈给事中吕金**

正道鞭人不可移，赖君鼎鼐有撑支。中和二字擎天柱，孝弟一心扶世师。

报国自知肝胆壮，埋头只恐鬓毛悲。梅窗有约灯花落，信我生平送子诗。

**浩轩书怀**

自乐溪山夜月明，平生不贫一官清。良心自许忠君愿，大道还期养寿情。

休叹双毛霜雪染，难言半世笏簪荣。归来独守衡门事，满目春光柳织莺。

**宋·卢天骥**

**游南岩山**

不着乌纱只岸巾，寻山还得爱山人。半空飞雨侵衣润，入座晴岚照眼新。

风过松杉犹蕴藉，雪消岩壑更精神。何时亦把任公钓，坐钓日东横海鳞。

**宋·李光**

**东山**

才贤国运每相关，出处公遭典午间。梦里铅华浑脉脉，萧中芳迹尚班班。

始高霄汉鸿飞远，终惜云巢凤不还。好是南阳扶汉鼎，勋名千古仰东山。

**宋·王铚**

**剡溪月下泛舟**

岁残清夜一溪澄，更爱千峰霁月升。天地高低银色界，山川表里玉壶冰。

裘单拥火宜无倦，石响舟行恐不胜。休数兴来并兴尽，兹游今古亦何曾。

**宋·赵鼎**

**自越趋明上虞道中和季申梅**

孤标亦自惜幽姿，折赠行人第几枝。万斛清愁江上雨，曾看结子欲黄时。

天与清芬心自知，丛林深处出纤枝。发明无限春消息，正是风霜作恶时。

**宋·曾几**

**陆务观题云门草堂**

陆子家风有自来，胸中所患却多才。学如大令仓盛笔，文似若耶溪转雷。

襟抱极知非世俗，簿书那解作氛埃。集贤旧体君拈出，诗卷从今盥水开。

**宋·石延庆**

**题鉴轩诗**

一轩曾以鉴为名，轩下方池彻底清。坐客不须频拂拭，主人犹恐太分明。

一尘不染元无物，万象俱涵岂有情。堪笑越湖三百里，等闲风浪不曾平。

**宋·王十朋**

**关岭遇雪**

路近剡溪春雪深，此行有愧子猷寻。驱驰千里争蜗角，孤负扁舟自在心。

**东园小阁丹粉一新昌龄有诗次韵**

小园小阁无奇新，但喜有酒堪娱宾。西畴种秫可自酿，不用勤买抛青春。

月明星稀乌择木，吾爱吾庐堪寓目。须知主父五鼎珍，不似王猷数竿竹。

丈夫未遇当安贫，带经且作锄园人。诗酒过从老兄弟，一笑可破双眉颦。

见说西园相继辟，好将因果同栽植。子孙清白世相传，莫同阮氏分南北。

**清白泉**

圣人达节犹憎盗，志士清心肯饮贪。试向卧龙山下酌，世间无似此甘泉。

**清白堂**

钱清地古思刘宠，泉白堂虚忆范公。印绶纷纷会稽守，谁能无愧一贤风。

**范文正公祠堂诗**

堂堂范公真天人，配我仁祖为元臣。材兼文武怀经纶，先忧后乐不为身。

上与夔卨相等伦，正色朝端批逆鳞。三黜愈光名愈闻，一麾东游禹所巡。

作诗怀蠡祠季真，卧龙山麓井久湮。绠而汲之清且新，堂于其旁记厥因。

名标清白垂不泯，规尔官师意谆谆。洗贪濯盗思还淳，人亡迹在嗟己陈。

断碑往往埋荆榛，后人不识真天人。但能日饮堂中春，使君好事贤且仁。

治民律己惟公遵，登堂感慨怀斯人。刻石绘像扬清芬，丹青炳耀如麒麟。

凛然如生见如亲，躬修祀事率幕宾。手酌寒泉羞涧蘋，一酌清我僚吏民。

再酌为国清簪绅，要将清白风无垠。庶俾范公遗志伸，公乎为仙为明神。

为泽为瑞为星辰，当宁焦劳思若人，九原唤起清边尘。

**宋·喻良能**

**题钱清江**

不受百钱馈，从兹号钱清。至今千载后，犹得仰佳名。

**宋·陆游**

**落梅**

雪虐风号愈凛然，花中气节最高坚。过时自会飘零去，耻向东君更乞怜。

醉折残梅一两枝，不妨桃李自逢时。向来冰雪凝严地，力斡春回竟是谁？

**游山西村**

莫笑农家腊酒浑，丰年留客足鸡豚。山重水复疑无路，柳暗花明又一村。

箫鼓追随春社近，衣冠简朴古风存。从今若许闲乘月，拄杖无时夜叩门。

**病起书怀**

病骨支离纱帽宽，孤臣万里客江干。位卑未敢忘忧国，事定犹须待阖棺。

天地神灵扶庙社，京华父老望和銮。出师一表通今古，夜半挑灯更细看。

**书室名可斋或问其义作诗告之**

得福常廉祸自轻，坦然无愧亦无惊。平生秘诀今相付，只向君心可处行。

**卜算子·咏梅**

驿外断桥边，寂寞开无主。已是黄昏独自愁，更著风和雨。

无意苦争春，一任群芳妒。零落成泥碾作尘，只有香如故。

**宋·杨万里**

**宿梁总之宅**

四面环溪溪外山，置身浑在水云间。山中隐者头如雪，清夜安眠白昼闲。

**宋·石墪**

**章安祥符寺御坐**

章安古县治，湫隘仍嚣尘。何为金玉舆，下游江海滨。

奸臣肆欺诞，明主怀忧勤。祸乱防未然，斯言可书绅。

**宋·石斗文**

**答朱元晦**

病枕经年卧沃洲，满庭枫叶入吟秋。书来如见故人面，读了还添尘世愁。

忧国至今遗白发，穷经空自愧前修。武夷休作相思梦，我已甘心老此丘。

**宋·朱熹**

**观书有感**

半亩方塘一鉴开，天光云影共徘徊。问渠哪得清如许，为有源头活水来。

**石子重兄示诗留别次韵为谢三首**

此道知君着意深，不嫌枯淡苦难禁。更须涵养钻研力，强矫无忘此日心。

克己工夫日用间，知君此意久晞颜。摛文妄意输朋益，何似书绅有订顽。

喜见熏成百里春，更惭谦诲极谆谆。愿言勉尽精微蕴，风俗期君使再淳。

**宋·吕声之**

**和王子宽韵**

绿荫千重竹，清流一带溪。子真耕谷口，杨震讲关西。

手摘星辰近，名登泰华齐。古来公相业，谁不起锄犁。

**题陈岩庵寄诸兄弟**

地接丹丘姥岭赊，山盘曲折状如蛇。每因过此瞻双陇，何必从旁置万家。

孝弟本根时润泽，诗书种子日萌芽。到来岂但春秋祀，酌水何妨一献花。

**宋·王阮**

**[曹娥庙](https://sou-yun.cn/Query.aspx?type=poem1&id=71531" \t "https://sou-yun.cn/_blank)**

英哉神女此江干，德与馀姚舜一般。碧草凄凄埋玉冷，清风凛凛矗天寒。

求生古患为仁害，处死今知得所难。我自裴徊不忍去，非干潮小故盘桓。

**宋·楼钥**

**送孙子祥赴新昌主簿**

高士不为簿，子严论独殊。不遭何不可，而况主簿乎。

夫君岂其裔，南明筮仕初。要知官无卑，禄可代耕锄。

正须勾小稽，使民能乐输。矧复兼尉曹，鼠窃随除驱。

两职去民近，亨途此权舆。君诚吾里秀，贤厚素有余。

埋蛇有阴德，映雪读古书。起家决儒科，乡评足名誉。

妻以兄之子，相与久相娱。小别不足惜，未免掺子祛。

邑境连台剡，好山环四隅。二子丞邻封，川陆通舟车。

乘兴或一往，径欲造庭除。公余想续文，尤当惜居诸。

会看兴公赋，掷地金声如。

**石通直挽词**

籍甚新昌族，直成万石家。源流端有自，悃愊更无华。

奉职冰同洁，持身璧不瑕。庆门传未艾，兰玉茁新芽。

**宋·黄度**

**隆荫堂**

意得壶觞外，心清杖屦间。簿书休吏早，花鸟向人闲。

**宋·石宗万**

**呈詹居中在东都**

飞腾红日下逍遥，始信男儿志气高。自养文章千载重，人争名利一时豪。

林中自古无樗木，池上于今有凤毛。谩托江山都是梦，衣冠阀阅在焚膏。

**宋·苏泂**

**书紫芝卷后**

为爱君诗清入骨，每常吟便学推敲。明知箧笥篇篇有，百度逢来百度抄。

**梅花**

清贞表独立，半蕊便风流。信有魁天下，群芳未转头。

**得句**

马步山逾险，舟行水未通。驭风为道号，啮雪是家风。

自许清如玉，从教臭似铜。人生几两屐，老去一飘蓬。

**宋·岳珂**

**奉礼帖赞**

群贤修禊，书法遂东。永欣之传，盛于越中。

褚虽莫留，犹有远公。至今千岩，飒然清风。

**宋·刘克庄**

**送薛明府**

长官三载内，屡被督邮嗔。镇静笞刑少，公清县库贫。

减租沾野老，扫榻待诗人。只恐凫飞后，民间事事新。

**宋·张侃**

**范园**

隐之立异酌贪泉，直使吾名四海传。得似范公全雅志，只将清白遗时贤。

**宋·赵昀**

**赐新昌王祖洽致仕诗**

袖手长才世路轻，爱闲哪肯鬻荣名。挂冠便欲辞金阙，策杖还归老石城。

适意不论三仕喜，传家惟有十分清。林间佳趣真恬退，时向濂泉自濯缨。

**宋·释文珦**

**冯深居宰会稽**

诏辟稽山县，清风在一琴。那知致君术，不是字民心。

官舍桐阴合，圜扉草色深。退衙人吏散，应共野僧吟。

**宋·陈著**

**寿王修斋枢密（名爚）四首**

**南津梅**

凛凛霜雪根，拍拍天地仁。皎皎枝上花，卷舒几冬春。

结实调古鼎，味深薄俗颦。珍重不尽用，严风护南津。

**采若竹**

楚楚青琅玕，亭亭上碧落。层层凛秋棱，不与春芳约。

动摇清风生，尘浊空万壑。常时一味静，水月环采若。

**霜杰菊**

的的芳种传，足足清气结。鲜鲜擢寒丛，色正香自冽。

世人岂不爱，或者随境别。木落百草黄，独也寿霜杰。

**石林松**

矫矫千尺强，苍苍起层阴。纷纷相投依，百鸟谐春吟。

风饕冰雪严，谁共岁晚心。独鹤从何来，徘徊行石林。

**元夕风雨**

明日又元日，村祠一鬨人。溪山浑是雨，镫火若为春。

忍见饥成鬼，痴将饱望神。谁知生意处，官好自忧民。

**嵊县次韵赵主簿**

为长于斯愧善群，那当世事日轮云。吾宁忤俗少行志，谁忍欺民上负君。

临政可能皆冉季，读书均欲致华勋。有澹台者良知我，嘉惠新诗不敢闻。

**宋·俞浙**

**题剡西赵氏重修谱序复缀铭诗**

簪缨家世旧蝉联，唐宋逾今几百年。谱牒喜瞻先代盛，诗书尤羡后昆贤。

遗安莫谓无仁术，报德应知有义田。清献芳名诚不泯，一琴一鹤至今传。

**宋·姚勉**

**题廉泉**

凛凛清献公，盛德世所仪。当年章贡治，去止琴鹤随。

于水取廉泉，于人识濂溪。廉泉水之清，濂溪道之师。

斯濂愿力学，彼廉犹可为。

**雪后同友人观梅**

檐珠沥沥雪初晴，酒滴寒槽杂溜声。旋釂梅花斟夜月，人间那得个般清。

**宋·刘黻**

**六友诗寄林景云留寿国林道初俞季渊·静友（兰）**

静友性不凡，惟嗜土石瘦。与草似无瘉，於吾如有旧。

抱独足养真，韬芳何深茂。清风苦好事，揄扬古今宙。

**六友诗寄林景云留寿国林道初俞季渊·直友（竹）**

直友古耐交，莫问三两个。玉立君子姿，足以警吾惰。

虚心内有容，劲节老无挫。荒远亲旧违，得汝乃自贺。

**六友诗寄林景云留寿国林道初俞季渊·净友（莲）**

净友何亭亭，修洁得自性。本生淤泥中，乃与玉同莹。

一净消万暑，特立起群敬。色香非色香，是谓花之圣。

**六友诗寄林景云留寿国林道初俞季渊·高友（松）**

高友住山中，无心涉尘圃。山中有明月，明月照栖鹭。

幽人眠不成，披衣起闲步。相得静无际，勿讶秦官污。

**六友诗寄林景云留寿国林道初俞季渊·节友（菊）**

节友独爱秋，相得匪迟暮。受气惟至正，睟见黄与素。

饱谙风露味，甘守烟霞痼。如何千载人，仅一渊明遇。

**六友诗寄林景云留寿国林道初俞季渊·清友（梅）**

清友天赋完，岁晚树独暖。粲此白玉英，瑟彼清庙瓒。

香自根中来，冰雪匪压断。一见一回老，殷勤呼茗碗。

**元·宋无**

**送陈衡中之越**

见说会稽郡，风流如晋时。贫惟将母去，清不要人知。

修竹王猷宅，春风夏禹祠。到官游有暇，好寄剡中诗。

**元·许谦**

**送诸暨俞州判**

北风萧萧吹江芦，清霜载道冰在须。奚奴束书催上车，政成卷旆归京都。

暨阳眇处天一隅，里闾凋瘵烦爬梳。负戈攘臂众暴寡，探囊胠箧争捐躯。

天民秉彝同好德，椎牛端为饥寒驱。倅州宽惠别淑慝，瘅恶岂必连妻孥。

甘棠蔽芾有馀荫，百里宁谧无援桴。存心忠孝本天性，为政固与常人殊。

寿昌自乐归河中，希文隐忧居江湖。白云舍近毕至愿，青霄路迥宁踌躇。

**元·潘音**

**反北山嘲**

达人知进退，曲士岂同谋。尽使藏身去，谁当为国忧。

烟霞成痼癖，声价藉巢由。虎啸雄心在，胡为鹤唳愁。

**元·董龙孙**

**自题诗**

先梅横铁杆，清影照波中。林下相吟赏，幽闲兴不穷。

**元·董钜**

**陶趣公自题诗**

结庐对南山，凿池贮清流。开窗俯池水，种柏池上头。

峨然立屏幛，迥隔南山陬。参差叶交接，屈铁枝相樛。

枝叶固后凋，更见落日稠。涓涓夜雨木，霭霭晨烟浮。

光翠落地冷，黛色当庭幽。叶香秋可食，将斯凤来游。

风兮杳不至，百鸟喧啾啾。山翁厌烦聒，驱驱不能留。

默晚相对引，频酌杯相酹。醉歌坐屏下，濯足弄聒沤。

身老发并白，嗟哉谁与俦。拟结岁寒操，不变风霜秋。

树柏为自适，树松贻酒谋。松柏当重培，厥德宜再修。

柏老树在庭，遇者思遗休。岂知叶公松，远与甘棠侔。

**元·王冕**

**听雪轩**

飞来便与雨声别，坐久甚忧天下寒。清极自然梅有韵，夜阑却喜竹平安。

洛阳处士门深闭，剡曲先生琴不弹。想在此时情思好，煮茶可笑老陶酸。

**墨梅**

我家洗砚池头树，朵朵花开淡墨痕。不要人夸颜色好，只留清气满乾坤。

**素梅**

平生固守冰霜操，不与繁花一样情。岁晏溪头春意足，是谁看得最分明？

**元·杨维桢**

**湖上感事漫成四绝奉寄玉山·其二**

湖水明于镜，湖泥浊似泾。只应苌血在，染得水华清。

**法吏**

法吏本止虐，非以虐为屠。仁君除肉刑，仁吏泣丹书。

况以私怒逞，锻炼及非辜。冥理绝好还，天网元费疏。

怀哉沈姆诫，可但俱焚如。

**元·宋褧**

**赠僧别传**

越中海影接山光，更著招提著色妆。珍重道人多雅致，尽收清气入诗囊。

**元·钱宰**

**宅德民双竹**

此君一本森双干，恰似孤竹生夷齐。清风节操终并立，明月环佩长相携。

或骑两龙齐上下，又挟苍凤随高低。何当联镳入云去，玉笙吹向瑶池西。

**元·凌云翰**

**为安道题墨竹**

何事清风满剡溪，琅玕长得与云齐。此君若得王猷见，兴尽应须为品题。

**元·张昱**

**送蔡孝廉回侍母**

暨阳有蔡宗盟府，能以力耕侍其母。怀橘之名早已传，分椹之心壮如故。

我尝使驿至其家，有花有柳当门户。虽非郭泰可榆柳，且有茅容具鸡黍。

暨阳之邑邻上虞，大舜遗风尚千古。蔡乎，蔡乎，清川既东不再西，白日过时不再午。

扬雄爱日著新训，甘旨温凊不厌斁。人皆有母我独无，西望同安心更苦。

汝归何以献高堂，遗汝瑶华慰迟暮。

**明·胡奎**

**上虞太守**

有美金闺彦，才名海内多。古称清白吏，今尚孝廉科。

日照黄金节，风鸣白玉珂。弦歌传鲁颂，书法擅虞戈。

燕寝严兵卫，宾筵设礼罗。清尊开北海，乌舫载东坡。

欲拜车尘下，其如鹤发何。未随童子马，先辱右军鹅。

学比雷鸣缶，文惭凤掷梭。愿公施化雨，留意育菁莪。

**明·吕升**

**中秋**

八月十五凉气肃，万里月光清可掬。人皆携手赏明月，我向南窗把书读。

乃知天道无偏思，茅檐虽陋光亦分。旁搜奥旨有真味，岂在盘馔罗膻荤。

近来风俗殊不古，比屋豪奢何足数。吾侪勉力追前修，毋惰可志贻人羞。

时哉一去难再得，愿惜分阴进明德。

**明·章廷瑞**

**赠温如杨公**

广文寥落坐无毡，官舍相亲又一年。每爱吟哦消白日，懒将穷达问苍天。

高风自足惊流俗，朴行真堪继昔贤。安得子陵江上去，钓竿同坐月中船。

**明·宋濂**

**挽尚书杨和如公**

文星昨夜殒秋台，清白官常安在哉。宪典煌煌悬日月，爰书凛凛壮风雷。

瑶天际此骖鸾去，华表他年化鹤来。似续箕裘嗟伯道，大招旅榇泪盈腮。

**明·吕不用**

**松云丘壑吟**

长松落落有正气，其势直欲摩苍冥。朝为岚气夕为霭，松上松下扬清氛。

**明·佚名**

**清风岭**

清泉不与盗泉同，何事贤侯忍腹空？从此区区朱母岭，行人今古挹清风。

**明·吴与弼**

**胡贰令索诗题尊府方伯公一曲轩**

画省高车久已悬，花封才子正青年。鉴湖一曲幽栖处，明月清风水拍天。

**明·魏骥**

**咏松花石**（二首）

莫论前身与后身，亭亭特立气凌云。坚贞长抱冰霜操，浑厚全无斧凿痕。

万里康干何日到，一拳蓬股几时分。从容向我资吟啸，不学荒郊似虎蹲。

康干发轫越流沙，懒入平原宰相家。鬼斧任施坚不磷，贞姿长保洁无暇。

静依清泚滋芳润，屹候晴曦炫彩霞。拟兴璆琳同作贡，何惭重译到中华。

**寄新昌吕教授**

黉宫勇彻广文毡，不道辞荣二十年。啮檗飡冰甘晚节，怀喻匿瑾迈前贤。

寻真云外登天姥，种术春深入彩烟。乘兴有时能过我，扫门专候剡溪船。

**明·甄完**

**忆丽泽杨夫子**

石城多名家，杨氏居其首。历数宋元来，簪缨奕懻有。

其间肥遁翁，庭前栽五柳。不慕金如山，不羡印如斗。

贞心傲岁寒，松柏为益友。雪溪宗楚公，石鼓山聋叟。

二老真宿儒，三人敬而久。朝夕相追随，谈笑惟诗酒。

秋来看菊花，约定九月九，对月解愁颜，临风开笑口。

寻幽跨鹤行，踏雪骑驴走。惟兹丽泽轩，芳名流不朽。

**明·甄圭**

**抵京报名入诗**

诏许儒生谒凤池，礼官传引肃威仪。万名未上明廷对，一字先通圣主知。

自分有缘逢至理，只惭无术济当时。倘容清白相传去，不计功名入手迟。

**明·梁炬**

**赠给事中杨公**

奇才卓越浙东杨，明察犹同日月光。一点持公端不易，片言折狱又何详。

细民乐业欢声接，奸竖潜踪弊革藏。自此岭南风化盛，姓名吹播九重香。

**明·周敬之**

**赠都宪仲子杨声洪还绍兴**

清白传家自古今，云礽亹亹出儒林。严君笃守冰霜操，贤嗣能存继述心。

遐弥交章闻北阙，始终声誉重南金。到家耆旧如相问，为报新承雨露深。

**明·杨声鸣**

**赋得烟山寄潘鲁**

为爱烟山景，蓬壶未足夸。黄精肥土壤，白术长泥沙。

淡泊都堂宅，清廉布政家。寻幽如有意，无酒我来赊。

**明·潘祯**

**怀砚友杨君却庵诗**

四知遗泽远，三渡发源长。伟绩昭都宪，懿徽仰侍郎。

严君游泮沼，伯父继缥缃。世习诗书业，生居清白堂。

**明·庄昶**

**一乐堂为何都宪作**

往年重庆拜诗迟，一乐而今更许诗。厚积何人真自管，皇天老眼更谁欺。

平生读易羲亲见，终日焚香邵亦知。俯仰不须呼孟子，本无愧怍是吾师。

**明·吕光洵**

**竹轩诗**

硕人卧空谷，云构得幽林。素节凌秋色，高枝结暮阴。

惠风宜阮啸，流月引嵇琴。为问同栖者，何人最赏音。

**明·王阳明**

**忆鉴湖友**

长见人来说，扁舟每独游。春风梅市晚，月色鉴湖秋。

空有烟霞好，犹为尘世留。自今当勇往，先与报江鸥。

**明·徐渭**

**题兰竹**

兰与竹相并，非关调不同。氤氲香不远，聊为引清风。

**王元章倒枝梅画**

皓态孤芳压俗姿，不堪复写拂云枝。从来万事嫌高格，莫怪梅花着地垂。

**明·戚继光**

**关岭寺有感**

圣治于今天地宽，危岑何事尚名关。客中幞被因秋薄，月下禅钟入梦闲。

寒水绕溪喧古树，晴烟破曙满空山。平生却遣群鸥笑，一片孤忠两鬓斑。

**明·王公亮**

**咏遗迹·石松**

松石天成别样栽，兀然无俗亦无埃。昔时遇价扶鸿化，今日潜藏迈世材。

不为风霜辞挺劲，讵缘霓雾长滋培。亭亭千古非余欠，留待王家梁栋才。

**明·袁宏道**

**山阴道**

钱塘艳若花，山阴芊如草。六朝以上人，不闻西湖好。

平生王献之，酷爱山阴道。彼此俱清奇，输他得名早。

**明·王思任**

**谢鹤**

见赐扬州鹤，何人不羡清。一江寒影到，午夜感思惊。

暂檄琴相待，终要松与盟。缑山乘此会，为报只吹笙。

**明·佚名**

**绍兴民为汤绍恩歌**

泰山颠，高于天。长江水，清见底。功名如山水，万长留青史。

**明·张岱**

**蝶恋花·清泉沁月**

月与清泉居处角。何事幽人，忽与泉通著。闻道江声精草格。江声不与书同作。

说向庸人徒啸噱。汲水倾来，那见连金魄。试思吴刚将月琢。月华片片成飞瀑。

**清·许汝霖**

**题沃洲**

沃洲山水秀如眉，晋代名流去莫追。千古云深佳趣在，书声清晓出林扉。

**清·毛奇龄**

**[越州太守行为许使君夫子作](https://sou-yun.cn/Query.aspx?type=poem1&id=889713" \t "https://sou-yun.cn/_blank)**（节选）

越州太守贤且明，分铜领竹称专城。门排五马总神骏，江浸一钱清复清。

高怀皎皎似裂帛，手把残编对宾客。印箧虚涵海日红，书床斜映山花碧。

江东八邑留画图，过江谁不知夷吾……

**清·屈大均**

**喜姜汝皋自越州至**

一片镜湖月，清光在我心。随君至珠海，相照满秋林。

复有玉琴好，平生山水音。柯亭古时笛，不及此高深。

**清·查慎行**

**赠绍兴太守王宪尹**

千岩万壑浙江东，典郡声华迥不同。七十叶传王内史，二千石视汉三公。

夸人诗句蓬莱上，寓意文章山水中。谁似先生觞咏地，兰亭原是旧家风。

**清·全祖望**

**杜守调任越中**

之官仅半载，涖政未三旬。天子眷龚遂，吾侪恋寇恂。

扁舟四窗下，薄饯十洲春。犹喜提封近，甘棠接比邻。

岁岁闻移节，翻添廉吏贫。心原清似水，甑且冷生尘。

谁道二千石，曾无三百园。看君洗手去，宁怪典衣频。

山水推于越，雄藩重守臣。耕渔舜江旧，弓剑禹陵陈。

丕振王刘学，羞称种蠡仁。间情消退食，河女献丝莼。

十年锄菜老，长被长官嗔。一自双旌至，周咨百事勤。

风高孺子榻，花识白衣人。何日邀琴鹤，重临故部民。

**清·弘历**

**题一钱太守诗**

循吏当年齐国刘，大钱留一话千秋。而今若问亲民者，定道一钱不敢留。

**清·王端履**

**题赠张邦栋《剡溪送别图》**

天姥峰高剡曲深，循良抚宇最关心。官箴夙凛勤兼慎，清节时携鹤与琴。

人在镜中调玉烛，蔡抡管下度金针。魏塘移署飞凫舄，去往情怀两不禁。

**清·涂日燿**

**濯缨亭赋诗**

何处消烦暑，新诗写濯缨。饮虽异河朔，品合次钟嵘。

词赋群公手，勾留独我情。源头还自问，清绝见平生。

**清·潘祯**

**怀砚友杨君却庵诗**

四知遗泽远，三渡发源长。伟绩昭都宪，懿徽仰侍郎。

严君游泮沼，伯父继缥缃。世习诗书业，生居清白堂。

**清·姚燮**

**过诸暨姚公步谒宗祠祖墓**

平江衍万山，高原势一束。樾荫横天梯，照人有清绿。

商水分宋支，我祖宅始筑。五马趋连塘，六垄结雄局。

绵世二十传，世训守耕读。一村千馀家，一姓无异族。

亟亟谋稻桑，在在立乡塾。清门虽庶人，饮之太素朴。

似我跅弛身，得毋宗党辱？溪水多沦涟，惧为出山浊。

**清·洪繻**

**过钱清江即事**

夜行钱清江，月光明如昼。顾望钱清堰，一钱谁消受！

廉吏说刘公，汉时贤太守。一江留清名，遂觉钱塘陋。

我携杖头钱，清风亦两袖。兼有月当头，不用一钱酎。

较公为不廉，千山万壑收。中原山遍看，更愿浙东觏。

泛舟向会稽，江山若故旧。

**清·秋瑾**

**梅**

开遍江南品最高，数枝庾岭占花朝。清香犹有名人赏，不与夭桃一例娇。

**咏琴志感**

泠泠七弦琴，所思在翠岑。成连奋逸响，中散叹销沉。

世俗惟趋利，人谁是赏音？若无子期耳，总负伯牙心。

**民国·潘士模**

**明杨恭惠甄方伯金岩义塾诗**

事功风节九重知，酝酿读书养气时。两袖清风分益友，万家生佛得师资。

彩烟山色迎书幌，黄渡溪声落讲帷。东粤中州多惠政，一荣绰楔一专祠。

**民国·蔡元培**

**题郑曼青所绘《牡丹翠柏》**

富贵逼人来，骄人以贫贱。岁寒风雪中，与君再相见。

**民国·鲁迅**

**自嘲**

运交华盖欲何求，未敢翻身已碰头。 破帽遮颜过闹市，漏船载酒泛中流。

横眉冷对千夫指，俯首甘为孺子牛。 躲进小楼成一统，管他冬夏与春秋。

**自题小像**

灵台无计逃神矢，风雨如磐暗故园。寄意寒星荃不察，我以我血荐轩辕。

**莲蓬人**

芰裳荇带处仙乡，风定犹闻碧玉香。鹭影不来秋瑟瑟，苇花伴宿露瀼瀼。

扫除腻粉呈风骨，褪却红衣学淡装。好向濂溪称净植，莫随残叶堕寒塘！

**当代·毛泽东**

**七绝二首·纪念鲁迅八十寿辰**

博大胆识铁石坚，刀光剑影任翔旋。龙华喋血不眠夜，犹制小诗赋管弦。

鉴湖越台名士乡，忧忡为国痛断肠。剑南歌接秋风吟，一例氤氲入诗囊。

**当代·周恩来**

**无题**

大江歌罢掉头东，邃密群科济世穷。面壁十年图破壁，难酬蹈海亦英雄。

**无题**

山中岁月纪春王，颁发何须辨鲁唐。此日甲兵栖月纽，相期镜渡吹钱塘。

檄传英霍军威远，势压杭嘉士气扬。成败区区君莫问，中华终竟属炎黄。

——此诗为1939年3月周恩来回故乡绍兴宣传抗战时所作。

**当代·启功**

**奉题唐诗之路诗一首**

浙东自昔称诗国，间气尤钟古沃洲。一路山川谐雅韵，千岩万壑胜丝绸。

附：

**晋·王羲之**

**兰亭集序**

永和九年，岁在癸丑，暮春之初，会于会稽山阴之兰亭，修禊事也。群贤毕至，少长咸集。此地有崇山峻岭，茂林修竹，又有清流激湍，映带左右，引以为流觞曲水，列坐其次。虽无丝竹管弦之盛，一觞一咏，亦足以畅叙幽情。

是日也，天朗气清，惠风和畅。仰观宇宙之大，俯察品类之盛，所以游目骋怀，足以极视听之娱，信可乐也。

夫人之相与，俯仰一世。或取诸怀抱，悟言一室之内；或因寄所托，放浪形骸之外。虽趣舍万殊，静躁不同，当其欣于所遇，暂得于己，快然自足，不知老之将至；及其所之既倦，情随事迁，感慨系之矣。向之所欣，俯仰之间，已为陈迹，犹不能不以之兴怀，况修短随化，终期于尽！古人云：“死生亦大矣。”岂不痛哉！

每览昔人兴感之由，若合一契，未尝不临文嗟悼，不能喻之于怀。固知一死生为虚诞，齐彭殇为妄作。后之视今，亦犹今之视昔，悲夫！故列叙时人，录其所述，虽世殊事异，所以兴怀，其致一也。后之览者，亦将有感于斯文。

**宋·范仲淹**

**清白堂记**

会稽府署，据卧龙山之南足，北上有蓬莱阁，阁之西有凉堂，堂之西有岩焉。岩之下有地方数丈，密蔓深丛，莽然就荒。一日，命役徒芟而辟之，中获废井。即呼工出其泥滓，观其好恶，曰嘉泉也。择高年吏问废之由，曰不知也。乃扃而澄之。三日而后，汲视其泉，清而白色，味之甚甘。渊然丈余，引不可竭。当大暑时，饮之若饵白雪，咀轻冰，凛如也；当严冬时，若遇爱日，得阳春，温如也。其或雨作云蒸，醇醇而浑；盖山泽通气，应于名源矣。又召嘉宾，以建溪、日铸、卧龙、云门之苕试之，则甘液华滋，说人襟灵。

观夫大易之象，初则井道未通，泥而不食，弗治也；终则井道大成，收而勿幕，有功也。其斯之谓乎？又曰井德之地，盖言所守不迁矣；井以辨义，盖言所施不私矣。圣人画井之象，以明君子之道焉。予爱其清白而有德义，为官师之规，因署其堂曰清白堂，又构亭于其侧，曰清白亭。庶几居斯堂，登斯亭，而无忝其名哉！

宝元二年记